Silva Vidaković-Romanić

 **IZJELICE**

Obitelj mi društvo malo

svih pet krasi bujno salo.

Dok još oči ne otvore

već o hrani žudno zbore

pa tamane kobasice,

kulen, čvarke, krvavice

hrpe luka, paradajza

sa slaninom ajeršpajza.

I još usto čeljad mila

smaže kruha deset kila.

Za gablec ko svi Balkanci

s ražnja prasci ili janjci.

A za ručak kad su sjeli

sva ih hrana razveseli.

(Davno bilo kad su jeli.)

Lonac supe, govedina,

svinjske šnicle, puretina,

pljeskavice, jaretina,

vrat na žaru, zečetina,

pa na litre piva, vina.

A za desert, orehnjače,

gibanice, makovnjače,

palačinke i šnenokle,

šmarn, supite i krempite.

Sve to smaže čeljad mila,

svak je teži od sto kila.

Za večeru kad su sjeli

ko da nikad nisu jeli

pa tamane kobasice,

kulen, čvarke, krvavice,

hrpe luka, paradajza,

sa slaninom ajeršpajza.

Kad su sve to progutali,

trbuhe su pogladili

pa se malko zamislili.

Odluka je pala mudra

na dijetu će već od sutra.

Plan im je od lakše hrane

da se kile tope same.

Tako s jutra druga priča

za doručak pet pilića,

hrpe luka, paradajza,

**bez** slanine ajeršpajza.